Jayde was ‘baie eensaam’Jayde Panayiotou en haar man Christopher. Foto: Facebook Kapt. Gideon Olivier het getuig die eerste skoot is in Jayde se rug in en by haar bors uit, terwyl die tweede skoot haar rugstring getref het. Dr. Kevin Fourie het vroeër getuig die tweede skoot sou tot gevolg gehad het dat Jayde verlam was en geval het. Volgens Olivier was daar ŉ ingangswond aan die linkerkant van Jayde se kop en ŉ uitgangswond aan die regterkant en was “dit definitief” die laaste skoot. Olivier meen die skieter het gestaan toe die finale skoot afgevuur is. “Die laaste skoot is afgevuur terwyl die oorledene op die grond gelê het. Die skieter het aan haar linkerkant gestaan en haar deur die kop geskiet.” Jayde se familie en ondersteuners was nie in die hof toe Olivier getuig het nie. Cherise Swanepoel, Jayde se vriendin en kollega, het ook weer Dinsdag getuig. Sy het gesê Jayde was baie eensaam het talle aande vir haar man Christopher gesit en wag om huis toe te kom. “Ek dink Jayde was gefrustreerd en nie 100% gelukkig nie. Sy was baie baie lief vir Chris. Sy het daagliks vir my stemboodskappe gestuur dat sy eensaam is en dat Chris nie tyd vir haar gemaak het nie en altyd gewerk het.” Volgens Swanepoel het sy een keer vir Christopher gesê hy moet eerder tyd saam met Jayde spandeer vir haar verjaarsdag as om vir haar ŉ geskenk te koop. Swanepoel het vir Jayde van die gesprek vertel waarna Jayde glo in trane uitgebars het. Panayiotou word daarvan beskuldig dat hy die meesterbrein agter Jayde se ontvoering en moord is. Die staat voer aan hy het Luthando Siyoni, ŉ uitsmyter by sy Infinity-nagklub, betaal om Vumazonke as sluipmoordenaar te huur. Sizwezakhe Vumazonke is glo deur Sinethemba Nenembe bygestaan om die ontvoering en moord uit te voer. Sibeko is in Julie vanjaar in hegtenis geneem nadat hy deur sy selfoon verbind is met die saak. Hy was glo saam met Nenembe en Vumazonke by die kompleks waar Jayde ontvoer is. Siyoni het intussen staatsgetuie geword. Vumazonke is verlede maand dood. Lees alle vorige berigte oor Christopher Panayiotou op Maroela Media.